Verhoudingsprobleme: Oplossings vir Adam - Jou Gesin | Solidariteit WêreldJou Gesin | Solidariteit Wêreld
Tuis › Artikels › Verhoudingsprobleme: Oplossings vir Adam
Verhoudingsprobleme: Oplossings vir Adam
Donderdag | 19 Oktober | 2017
Alle verhoudings beland soms in stormwater. Vrouetydskrifte wemel van artikels oor die onderwerp, vriendinne nader mekaar vir oplossings en susters bemoedig mekaar in moeilike tye.
Raad en wenke vir mans oor verhoudingsprobleme is dun gesaai, maar tog is dit nodig vir mans om ook na oplossings te soek, sê Rynard Fourie, 'n huweliksberader van Durbanville.
Rynard is al vir etlike jare betrokke by paartjies wat deur moeilike tye gaan.
"Omdat mans meestal nie emosioneel na probleme kyk nie, is dit ook hulle wat dikwels nie om hulp vra wanneer daar 'n probleem ontstaan nie."
Hy gee daarom graag raad aan mans oor die rol wat hulle in verhoudings speel:
Al voel jy dit is nodig, hoef jy nie altyd jou vrou se probleme op te los nie. Mans dink prakties en doelgerig en wanneer hulle vroue hulle nader oor 'n probleem, is hulle eerste reaksie gewoonlik om 'n oplossing te probeer vind. Maar 'n vrou wil inderwaarheid net hê jy moet na haar luister. Sy hunker na begrip en empatie.
Sit tyd opsy vir jouself
Almal het soms nodig om tyd op hulle eie of saam met hulle vriende deur te bring. Of dit nou 'n maandelikse skietkompetisie of gholfdag is, jy het dit nodig. Dit is die tyd wanneer mans dinge verwerk. In 'n gesonde verhouding gun 'n man en vrou mekaar hulle eie tyd mits die plekke waarheen hulle gaan, mekaar se goedkeuring wegdra, en ook solank dit nie misbruik word nie.
Help jou vrou
Vroue kan baie vinnig oorweldig voel oor die eise wat moederskap, 'n loopbaan en 'n huishouding aan hulle stel, veral wanneer daar klein kindertjies of 'n baba in die huis is en sy kort-kort in die nag wakker is om aan die baba aandag te gee. Sien die moeite raak wat sy doen om al die balle in die lug te hou. Bied aan hom haar met iets soos aandete te help en gun haar ook vry tyd saam met haar vriendinne terwyl jy na die kinders kyk. Dit gaan maak dat sy voel jy voorsien in haar behoeftes, en dit kan baie probleme oplos.
4. Belê tyd en moeite in jou huwelik
Om die lewe saam met iemand aan te pak, is nie altyd maklik nie, maar dit maak alles lekkerder. Dit is absoluut die moeite werd om tyd en moeite aan jou huwelik te bestee. Dit is soos 'n belegging vir jou toekoms. Mense wat voel hulle word waardeer, doen weer meer. Dit is 'n sneeubal-proses en meestal die geheim tot 'n lang en gelukkige verhouding.
Mans mag huil, ontsteld wees en emosioneel voel. Dit is nie nodig om altyd die sterkste een in die verhouding te probeer wees nie. Kommunikasie is altyd 'n goeie idee en speel 'n sleutelrol in gelukkige huwelike.